ΓΡΑΠΤΗ ΕΡΩΤΗΣΗ E-0705/01

υποβολή: Erik Meijer (GUE/NGL) προς την Επιτροπή

(8 Μαρτίου 2001)

Θέμα: Ομοιότητα του σήματος του ευρώ με το λογότυπο της εταιρείας Thomas Cook και η σχετική απαίτηση καταβολής αποζημίωσης ύψους 25 εκατ. βρετανικών λιρών

1. Είναι ενήμερη η Επιτροπή για το άρθρο που δημοσιεύθηκε στην ολλανδική εφημερίδα NRC Handelsblad της 3ης Φεβρουαρίου 2001, με τίτλο Το ευρώ θα κοστίσει λίρες;

2. Έχει ενημερωθεί η Επιτροπή για το πρόβλημα που αναφέρεται στο άρθρο αυτό σχετικά με την ομοιότητα του σήματος του ευρώ με αυτό της βρετανικής εταιρείας Thomas Cook, η οποία ισχυρίζεται ότι το λογότυπό της έχει κατατεθεί από το 1993;

3. Μήπως είχε διεξαχθεί προκαταρκτική έρευνα σχετικά με άλλα, όμοια προς το σήμα του ευρώ, κατατεθέντα λογότυπα; Συμπεριέλαβε άραγε η έρευνα αυτή και το λογότυπο της εταιρείας Thomas Cook; Εάν ναι, ποιο ήταν το συμπέρασμα της έρευνας και πώς ερμηνεύει η Επιτροπή το συμπέρασμα αυτό;

4. Ποια είναι η άποψη της Επιτροπής όσον αφορά τη θέση της Thomas Cook ότι η μεγάλη ομοιότητα μεταξύ του λογοτύπου της εταιρείας και του σήματος του ευρώ θα έχει ως αποτέλεσμα να αχρηστευθεί το λογότυπο της εταιρείας;

5. Η διεύθυνση της εταιρείας Thomas Cook πληροφόρησε, κατόπιν αιτήσεως, τονπογράφοντα ότι ήδη από το 1998 επιχειρεί να συνεννοηθεί με την Επιτροπή για την αναζήτηση επίλυσης του εν λόγω προβλήματος. Μπορεί η Επιτροπή να επιβεβαιώσει την πληροφορία αυτή;

6. Ποια είναι η άποψη της Επιτροπής όσον αφορά τη δήλωση της διεύθυνσης της εταιρείας Cook ότι η Επιτροπή ποτέ δεν αντέδρασε κατά τρόπο σοβαρό όταν η εταιρεία της επισήμανε το πρόβλημα; Ποιος είναι ο λόγος;

7. Έχει ενημερωθεί η Επιτροπή από την εταιρεία Thomas Cook για το ενδεχόμενο της απαίτησης καταβολής αποζημίωσης ύψους (σύμφωνα με τα όσα αναφέρει το άρθρο) 25 εκατ. βρετανικών λιρών;

8. Μπορεί η Επιτροπή να επιβεβαιώσει ότι η Thomas Cook όρισε προθεσμία πριν τη λήξη της οποίας η Επιτροπή πρέπει να απαντήσει και ότι η εταιρεία ανακοίνωσε ότι ελλείψει απαντήσεως θαποβάλει, τέλος Φεβρουαρίου, την απαίτηση για αποζημίωση στον δικαστή;

9. Συμμερίζεται άραγε η Επιτροπή την άποψη τουπογράφοντος ότι αυτό ενδέχεται να οδηγήσει σε μακροχρόνια δικαστική διαδικασία;

10. Συμμερίζεται άραγε η Επιτροπή την άποψη τουπογράφοντος ότι δεν αποκλείεται το γεγονός αυτό να έχει συνέπειες για την προγραμματισμένη ημερομηνία εισαγωγής του ευρώ;

11. Είναι διατεθειμένη η Επιτροπή, σε περίπτωση που τα προβλήματα προσλάβουν τέτοιες διαστάσεις ώστε να μην μπορέσει να διατηρηθεί η προγραμματισμένη ημερομηνία της 1ης Ιανουαρίου 2002 για την εισαγωγή του ευρώ, να εκπονήσει, από κοινού με τα 12 ενδιαφερόμενα κράτη μέλη, σχέδιο έκτακτης ανάγκης για την προσωρινή διατήρηση των σημερινών νομισμάτων;

12. Είναι άραγε διατεθειμένη η Επιτροπή να ενημερώσει το Ευρωπαϊκό Κοινοβούλιο σχετικά με το εν λόγω ζήτημα και με τα διαβήματα στα οποία πρόκειται να προβεί;

13. Τέλος: πώς αντιδρά η Επιτροπή στην απαίτηση για αποζημίωση ύψους 25 βρετανικών λιρών εκ μέρους της Thomas Cook;

14. Συμμερίζεται άραγε η Επιτροπή την άποψη τουπογράφοντος ότι πρέπει να αποφευχθεί το ενδεχόμενο να περιέλθει η Επιτροπή σε τέτοια θέση που να την εξαναγκάσει να καταβάλει το ζητούμενο ποσό, δηλ. τα χρήματα των Ευρωπαίων φορολογουμένων, προκειμένου να αποφύγει μεγαλύτερα προβλήματα;

Απάντηση του κ. Solbes Mira εξ ονόματος της Επιτροπής

(15 Ιουνίου 2001)

Η Επιτροπή είναι ενήμερη για τις ενέργειες της Thomas Cook σχετικά με το λογότυπο του ευρώ.

Δεδομένου ότι το σύνολο του φακέλου αποτελεί αντικείμενο προσφυγής ενώπιον του Πρωτοδικείου των Ευρωπαϊκών Κοινοτήτων, η Επιτροπή δεν μπορεί να προβεί σε καμία δήλωση, γραπτή ή προφορική.

Πάντως, η Επιτροπή θεωρεί ότι η διαδικασία αυτή δεν μπορεί να έχει επιπτώσεις στην ημερομηνία έναρξης ισχύος του ευρώ.